2015 m. birželio 22 d. penkių pirmininkų pranešime ir vėliau, 2015 m. spalio 21 d., paskelbtame Komisijos komunikate išdėstytas planas, kaip stiprinti ekonominę ir pinigų sąjungą (EPS). Bankų sąjungos sukūrimas – neatsiejama to plano dalis. Kad būtų užtikrintas veiksmingas bendros pinigų politikos įgyvendinimas, geresnis rizikos diversifikavimas valstybėse narėse ir tinkamas ekonomikos finansavimas, EPS reikalinga visiškai veikianti bankų sąjunga. Be to, bankų sąjungos sukūrimas sustiprins finansinį stabilumą EPS, nes taikant įvairias priemones, kuriomis siekiama ir dalintis rizika, ir ją mažinti, bus atkurtas pasitikėjimas bankų sektoriumi.

Nepaisant 2014 m. direktyva nustatytų patobulinimų, indėlininkai išlieka pažeidžiami didelių vietos sukrėtimų, su kuriais nacionalinės indėlių garantijų sistemos galėtų nesusitvarkyti, atveju, nes bankų sąjungoje nėra bendros indėlių garantijų sistemos. Be to, bankų sąjungoje nesudarytos vienodos sąlygos indėlininkams ir bankams, siekiantiems pritraukti jų indėlius. Nacionalinių indėlių garantijų sistemų skirtumai taip pat gali prisidėti prie rinkos susiskaidymo, nes jie gali turėti įtakos bankų gebėjimui ir norui plėsti operacijas į kitas šalis. Visų pirma, tai gali turėti įtakos tarpvalstybinės bankų grupės struktūros pasirinkimui (t. y., filialai ar patronuojamosios įmonės), nes, priklausomai nuo santykinio dviejų atitinkamų sistemų patikimumo, bankai rinksis buveinės šalies indėlių garantijų sistemą (filialai) arba priimančiosios šalies sistemą (patronuojamosios įmonės).

Sumažindama nacionalinių indėlių garantijų sistemų pažeidžiamumą didelių vietos sukrėtimų atveju ir toliau susilpnindama bankų ir buveinės šalies ryšį, EIGS padidintų bankų sąjungos atsparumą būsimoms finansų krizėms. Tokiomis aplinkybėmis EIGS gali padėti nuraminti indėlininkus visoje bankų sąjungoje ir taip sumažinti masinio indėlių atsiėmimo riziką ir padidinti finansinį stabilumą. EIGS taip pat sustiprintų nacionalinių indėlių garantijų sistemų bendradarbiavimą reaguojant į tarpvalstybinio masto banko įsipareigojimų nevykdymą. EIGS stiprins indėlininkų pasitikėjimą nepriklausomai nuo banko buvimo vietos, taip skatindama vienodas sąlygas ir tolesnę finansinę integraciją. Visa šia veikla EIGS padeda d atsakomybę už bankų priežiūrą ir pertvarkymą nuosekliai perkelti į bankų sąjungos lygmenį. Kadangi dabar dėl BPM ir BPeM atsakomybė už priežiūrą ir pertvarkymą yra bendra, aplinkybės, kuriomis nacionalinės indėlių garantijų sistemos turi išmokėti indėlius apdraustiems indėlininkams arba prisidėti prie pertvarkymo, didele dalimi nebėra kontroliuojamos nacionaliniu lygmeniu. Todėl Komisija kartu su šiuo komunikatu priėmė pasiūlymą dėl teisėkūros procedūra priimamo akto dėl EIGS.

4.3 Kaip veiktų EIGS?

4.3.1 Europos indėlių garantijų fondas

Europos indėlių garantijų fondas (toliau – Indėlių garantijų fondas), kuris skirsis nuo BPeF, bus įsteigtas, kad papildytų esamus nacionalinius indėlių garantijų fondus. Indėlių garantijų fondą įnašais turės finansuoti bankai.

EIGS perdraudimo etapu, kai rizika didžia dalimi yra nacionalinio lygmens, atskiro banko rizikos profilis nustatomas atsižvelgiant į likusią jo nacionalinės bankų sistemos dalį. Kai EIGS taps bankų sąjungos lygmens bendros atsakomybės sistema (nuo pirmų bendrojo draudimo metų), atskiro banko rizikos profilis bus nustatomas atsižvelgiant į visus bankų sąjungos bankus. Tai užtikrintų, kad EIGS nesukels papildomų išlaidų bankams ir nacionalinėms indėlių garantijų sistemoms, ir būtų išvengta komplikacijų nustatant bankų rizikos profilius Indėlių garantijų fondo kūrimo etapu.

Svarbiausia, kad visi EIGS etapai neturėtų padidinti bendrų bankų sektoriaus patiriamų išlaidų, palyginti su dabartiniais įsipareigojimais pagal 2014 m. IGS direktyvą. Kitaip tariant, palaipsniui sutelkdama turimas lėšas indėlių išmokėjimo atvejams ir nereikalaudama didinti bankų įnašų EIGS pagerins esamų bankų sąjungos indėlių garantijų susitarimų ekonominį efektyvumą. Bankų įnašai į EIGS bus atskaičiuoti iš jų įnašų į nacionalines indėlių garantijų sistemas. Įnašai į nacionalines sistemas bus ilgainiui sumažinti, o į EIGS – padidinti.

EIGS administruoti, spręsti dėl pagal riziką įvertintų bankų įnašų, įnašų įplaukoms stebėti ir indėlių išmokėjimo atvejams valdyti būtų reikalinga stipri nepriklausoma institucija bankų sąjungos lygmeniu. Šį vaidmenį galėtų atlikti Bendra pertvarkymo valdyba (toliau – Valdyba) tinkamai pakeitus jos valdymo struktūrą pagal naujas užduotis, susijusias su IGS, kad būtų suvaldyti bet kokie interesų konfliktai, galintys kilti dėl pertvarkymo ir indėlių garantijų funkcijų. Valdyba galėtų administruoti BPeM ir Indėlių garantijų fondą kartu ir, jungdama atsakomybę už pertvarkymą ir indėlių draudimą, sukurtų sinergijas. Tai leistų užtikrinti sprendimų priėmimo proceso nuoseklumą ir efektyvumą ir greitą sprendimų priėmimą. Pagal šį susitarimą, ištikus krizei į Valdybą būtų kreipiamasi pirmiausia, o tai padėtų Valdybai greitai suvaldyti krizę ir taip apriboti galimybę plisti neigiamam poveikiui. Tačiau reikėtų išspręsti galimų interesų konfliktų klausimą užtikrinant, kad Indėlių garantijų fondas būtų tinkamai atskirtas nuo BPeF.

4.3.2 Perdraudimas taps bendruoju draudimu

Pasiūlyme dėl EIGS perdraudimo ir bendrojo draudimo modeliai derinami kaip vienas po kito einantys etapai: pradedama nuo perdraudimo modelio, tuomet pereinama prie bendrojo draudimo sistemos, kuri palaipsniui padidintų sujungimo lygį, kol galiausiai būtų pasiekta visapusiško draudimo sistema (toliau – visapusiškas draudimas). Komisija siūlo, kad iš pradžių EIGS būtų grindžiama perdraudimo principu, ir trumpuoju laikotarpiu rizika nebus visiškai sujungta.

Siekiant apriboti Indėlių garantijų fondo atsakomybę, nacionaliniu lygmeniu sumažinti neatsakingo elgesio riziką ir pašalinti galimus esamų nacionalinių indėlių garantijų sistemų kapitalizacijos lygio skirtumus, perdraudimo etapu nacionalinės indėlių garantijų sistemos į Indėlių garantijų fondą galėtų kreiptis tik jei valstybės narės visiškai laikėsi IGS direktyvoje nustatytų įpareigojimų ir jau yra panaudojusios visus nuosavus išteklius ir su sąlyga, kad laikėsi IGS direktyvos. Be to, Indėlių garantijų fondas prisidėtų tik prie tam tikros bet kokio indėlio išmokėjimo dalies, teikdamas pagalbą nacionalinėms indėlių garantijų sistemoms iki nustatytos indėlių garantijų sistemos patiriamo trūkumo procentinės dalies ir nustatytos bendros aukščiausios ribos. Šios pagalbos iš Indėlių garantijų fondo gavimo sąlygos yra reikalingos tam, kad būtų sumažinta neatsakingo elgesio rizika ir išvengta galimybės pasinaudoti pradininko padėties pranašumu ir situacijų, kai nacionalinės indėlių garantijų sistemos pagalbą iš EIGS gautų tiesiog dėl to, kad nebuvo imtasi veiksmų pakankamam nacionaliniam finansavimui sukaupti. Valstybės narės turėtų toliau kurti savo nacionalines indėlių garantijų sistemas. Kadangi indėlių išmokėjimas iš Indėlių garantijų fondo priklausytų nuo to, ar laikomasi DIGS, sistema suteiktų papildomas paskatas valstybėms narėms visiškai laikytis DIGS. Ši apsaugos priemonė užtikrintų, kad indėlių garantijų sistemos nepasinaudotų EIGS, kai jų lėšos jau išeikvotos. Be to, yra numatytos ir EIGS intervencijos aukščiausios ribos siekiant užtikrinti, kad ji nebūtų išeikvota dėl atskirų indėlių išmokėjimo atvejų.

Šis perdraudimo modelis susilpnintų bankų ir jų valstybių ryšį, tačiau nesuteiktų nacionalinėms sistemoms visapusiško draudimo, kuriuo jos galėtų pasinaudoti, ir neužtikrintų, kad visi mažmeniniai indėliai bankų sąjungoje būtų vienodai apsaugoti.

Taigi, po etapo, kai EIGS veiks kaip perdraudimo sistema, ji taptų laipsniškai sujungta (bendrojo draudimo) sistema, kuriai vis dar būtų taikomos tam tikros ribos ir apsaugos priemonės, kol iki 2024 m. ji taptų visapusiško draudimo sistema. Laikotarpiu iki 2024 m. santykinis įnašas iš Indėlių garantijų fondo indėlių išmokėjimui indėlininkams palaipsniui išaugtų iki 100 procentų, o tai reiškia visapusišką indėlininko rizikos apdraudimą visoje bankų sistemoje.

Svarbiausias perdraudimo ir bendrojo draudimo modelių skirtumas būtų toks, kad bendrasis draudimas reiškia, jog nuo pat pirmo prarasto euro indėlių išmokėjimą kartu atliktų nacionalinės indėlių garantijų sistemos ir Indėlių garantijų fondas. Nepaisant to, perdraudimo ir bendrojo draudimo modeliai turėtų nemažai bendrų bruožų, todėl perėjimas nuo vieno modelio prie kito praktiniu požiūriu neturėtų sukelti didelių problemų. Visų pirma, abiejų modelių atveju indėlių išmokėjimas iš Indėlių garantijų fondo ir toliau priklausytų nuo to, ar nacionalinės indėlių garantijų sistemos atitinka DIGS, ir nacionalinė indėlių garantijų sistema būtų įpareigota kompensuoti EIGS, jei ji vėliau gautų ex-post įnašų iš savo bankų ir (arba) lėšų per nemokumo procedūrą.

EIGS struktūra atitiktų tipišką bankų sąjungos struktūrą: visoms 28 valstybėms narėms bendras taisyklių sąvadą (esamą IGS direktyvą) papildytų EIGS, kuri būtų privaloma euro zonai priklausančioms valstybėms narėms ir prie kurios galėtų prisijungti dalyvauti norinčios euro zonai nepriklausančios valstybės narės. Atsižvelgiant į glaudų ryšį tarp EIGS ir bendros priežiūros ir pertvarkymo, būtų reikalaujama, kad prie bankų sąjungos prisijungiančios euro zonai nepriklausančios valstybės narės dalyvautų visose trijose bankų sąjungos dalyse.

Galiausiai, Komisija nuosekliai taikydama valstybės pagalbos taisykles užtikrins, kad nebūtų iškraipoma bendroji rinka. Indėlių garantijų sistemų, įskaitant Indėlių garantijų fondą, naudojamos lėšos, kuriomis pagal IGS direktyvą indėlininkams grąžinami negrąžinami apdraustieji indėliai, nėra valstybės pagalba arba Fondo pagalba. Tačiau jei tos lėšos naudojamos kredito įstaigoms restruktūrizuoti ir yra valstybės pagalba arba Fondo pagalba, jos turi atitikti Sutarties dėl Europos Sąjungos veikimo 108 straipsnį ir, atitinkamai, BPeM reglamento su pakeitimais 19 straipsnį. Be to, kadangi terminai jau baigėsi, Komisija labai tikisi, kad gerokai anksčiau, nei įsigalios EIGS, visos valstybės narės visiškai perkels į nacionalinę teisę BGPD ir visas pagal ją taikytinas taisykles ir už pertvarkymo procedūrą atsakingos institucijos jas įgyvendins.

5. Tolesnis rizikos mažinimas bankų sąjungoje